b'\n_START_ARTICLE_\nElmelund Skov\n_START_PARAGRAPH_\nElmelund Skov er en ny skov ved Odense, hvis f\xc3\xb8rste tr\xc3\xa6er blev plantet i 2002, og var i 2016 med sine 350 hektar den st\xc3\xb8rste enkeltst\xc3\xa5ende skovplantning i 20 \xc3\xa5r, og den st\xc3\xb8rste skov i Odense Kommune. Skoven ligger nordvest for jernbanen og Tusind\xc3\xa5rsskoven, ved Bolbro i den sydvestlige udkant af Odense._NEWLINE_I september 2016 blev det besluttet at opk\xc3\xb8be yderligere 140 hektar jord til skovrejsning. Den samlede udgift til opk\xc3\xb8b og tilplantning forventes at blive cirka 30 millioner kroner, som finansieres af Vandcenter Syd, Odense Kommune og Naturstyrelsen.'